**Fakapapahiaga 3 - Tau fakailoaaga uho ma e tau mamatua**

# Fakailoaaga ke lagomatai aki e haau a tau fakatokatokaaga ma e Fakapapahiaga Fakaofo 3

To fakaholo a Niu Silani ke he Fakapapahiaga Fakaofo 3 he matahola 11:59 he tuloto-po he Aho Gofua, 27 ia Apelila.

Kua lata ni ke matutaki e gahua auloa ha tautolu ko e kautu ke taofi e tuaga tokoluga he COVID-19 neke fakapikitia atu foki.

# Kua kau auloa ni a tautolu ke he fekau nai

Ko e Fakapapahiaga Fakaofo 3 a tautolu he aho Ua, 28 ia Apelila. To liu fifili e Fakatufono ke he fakapapahiaga nai he aho 11 ia Me. Ki lalo hifo he Fakapapahiaga Fakaofo 3, kua ha ha i ai e tau puipuiaga ke he tau mena ke taute e tautolu. Ko lautolu ne maeke ke gahua ki kaina kua lata ni ke eke pihia. Ko e fanau mo e tau fuata ne maeke ke akomena he kaina kua lata ke nonofo i kaina.

**Ka nakai ko koe ke he gahuaaga, aoga, faofao tino poke finatu ke kumi koloa mahuiga tuga e tau kai (lauia ai e tau kai utakehe), ti kua lata ni a koe ke nofo ke he kaina – tuga ni he Fakapapahiaga Fakaofo 4.**

[Fakapapahiaga Fakaofo 3 – covid19.govt.nz](https://covid19.govt.nz/latest-updates/new-zealand-be-at-alert-level-3-from-tuesday-28-april/) (Alert Level 3-covid19.govt.nz)

Nakai mukamuka e fekau nai kia tautolu oti. Gahua auloa a tautolu ke he fekau nai. Nofo matutaki, mo e mahani totonu kia koe ni mo e ke he falu. Ko e aoga fakamahani haau, aoga fanau lalahi, mo e Minisituli Faahi Fakaako, ke gahua auloa ke lagomatai a koe mo e fanau ke he tau magaaho nai.

# Nofo he kaina, nofo ke akomena

Ko e fakafetui fakaveha mo e ai fakafetui tumau e tau tagata he fufua fakalaulahi haau, ko e taha mena he ha tautolu a paleko malolo tino ke he COVID-19. Ki lalo hifo he Fakapapahiaga Fakaofo 3 ko e tau fanau mo e tau matua kua amaamanaki ai ke akomena he kaina ka manako pihia.

Matutaki e tau fanau ke akomena he Home Learning TV, tau pega tohi fakaako, mo e ke he tau kupega he Learning from Home mo e Ki te Ao Mārama.

<https://learningfromhome.govt.nz/pacific-communities/niue>

Takitaki he faiaoga he tama haau e akomena ha lautolu, ti ko ia e hoa akomena haau he kaina. To matutaki ke lagomatai e tau fanau haau ka kitia he tau faiaoga e tau veha ke he tau akoagamena. Matutaki ke he tau faiaoga mo e tutala kia lautolu kaeke kua fai mena ne toka ke he loto haau.

# Ko e tau aoga fakamahani mo e tau aoga fanau lalahi to hafagi ai ma e tau fanau he tau matua ne kua lata ke liliu ke gahua

Iloa e mautolu ko e fai matua mo e tau levekitama ne kua lata ke liliu ke gahua. Fai matua ne nakai fai puhala lagomatai ke maeke e tau fanau ke akomena ni he tau kaina.

**Ko e tau aoga fakamahani mo e tau aoga fanau lalahi to hafagi ma e tau fanau ke hoko ke he vahega Tau 10**. Kua taute pihia ai ke lagomatai e tau matua kua lata ke liliu ke he tau gahua tupe ki fafo he kaina. Ko e tau fanau lalahi he **Tau Tau 11-13 ke akomena mai ni he tau kaina.**

Ko e aoga fakamahani, aoga fanau lalahi he tama haau ha ne fae gahua ai mo e Minisituli Faahi Fakaako mo e tau tagata leveki malolo tino ke fakamooli ke moua oti he tau fanau e tau puhala akomena mo e kua muitua ke he tau hatakiaga leveki malolo tino.

Ko e tau levekiaga fa mahani ka hili e aoga to nakai moua ai ke he Fakapapahiaga 3. Ko e falu aoga/seneta neke fai magaaho atu foki to hafagi ai kae to fakailoa atu ni e lautolu kia koe e tau fakatokatokaaga ia ha lautolu.

Kua manako e tau aoga mo e tau seneta ke iloa mai ia koe e tau fanau ka oatu ke he seneta, poke aoga, mo e ko hai ne manako puhala ke oatu ai. Neke huhu atu e aoga he fanau haau kia koe ko e oatu ka e fanau he aoga poke ke he seneta ha kua liu a koe ke gahua ai. Fakamolemole tali mafiti atu, ke lagomatai a lautolu ke fakatokatoka mena ai.

Manatu, ka finatu e tama haau he aoga, to fai mena ni kua kehe ai nei. Neke ai nofo e tama haau he vahega mahani poke mo e faiaoga tuai haana, mo e tau magaaho hafagi mo e ka hili ai e aoga.

Kua fakailoa mai he tau leveki malolo tino ko e tau aoga fakamahani, aoga fanau lalahi ke hoko ke he Tau 10 kua mitaki ke hafagi ke he Fakapapahiaga 3 ha ko e tau toloaga fai levekiaga. Kakano ni to maeke ia lautolu ke tumau ke fakaveha, mahani fakamea mo e muitua ke he tau aga fakafetui.

<https://education.govt.nz/assets/COVID919-files/Alert-Level-3-FAQs-Vagahau-Niue.docx>

**Liu kiekie ke he ata kifaga vitio mo Dr Ashley Bloomfield**

https://livestream.com/accounts/26834806/events/9097573/videos/204903850/player

Ko e tau fanau mo e tau fuata ne nakai hagahaga mitaki mo e neke gagao lahi ha ko e COVID-19 kua lata ni ke nonofo mo e matutaki ke akomena he tau kaina.

Fakamolemole nofo ke he haau a matakavi/maaga lahi. Fano fenoga ni ke he maaga lahi mo e falu matakavi kaeke kua tonuhia, ke tuga e finatu ke gahua poke uta he tau fanau he aoga.

Nofo he kaina, ka gagao a koe poke tama haau. Ka hau e tama he aoga poke seneta ka kua gagao, to fekau ai ke liu atu ki kaina. Fakamolemole ua fakaaoga e tau puhala o fenoga auloa ka gagao a koe poke tama, fakatali he fuafuaaga he COVID-19, poke kua fakatonu ke nofo puipui ai.

***Kaeke ko e tama haau ke he aoga pulotu***

Ki lalo hifo he Fakapapahiaga Fakaofo 3 to hafagi ni e tau fakaakoaga pulotu ke he falu feua gahoa ni. Ko e akomena ni ke he kaina e tokologa he tau fanau aoga pulotu.

<https://education.govt.nz/covid-19/advice-for-tertiary-students/>

# Lata foki e tau mamatua ke fai fakatokatokaaga

Ko koe ni ne iloa e tau mena kua lata tonu ma e fanau haau mo e tau malolo tino he magafaoa, tuaga kua haghaga mitaki mo e tau mena fa mahani. Ki lalo hifo he Fakapapahiaga Fakaofo 3 maeke ia koe ke fakalahi atu e fufua haau – kae fakatote mo e tonuhia. Taatu falu ke he fufua puipui haau ne maeke ke lagomatai a koe ke gahua poke leveki e tau fakaakoaga he kaina.

**Tau Hatakaiaga mae tau mamatua ke mautali ke lata mae Fakapapahiaga Fakaofo 3**

**Kua lata tonu e tau mamatua ke tauteute e tau fakaholoaga ke mautali.**

Iloa e koe e tau fakaholoaga kua gahuahuaga mitaki ke lata mae haau a tau fanau, moe tau malolō tino moe tau loto manamanatuaga he magafaoa haau.

Ki lalo hifo he Fakapapahiaga Fakaofo 3, maeke ia koe ke fakaatā falu tagata ke oatu kehe puipuiaga fufua haau, kae mailoga ke nakai ha hā i ai loga e tau tagata. Tuga a lautolu ne maeke ke lagomatai a koe kae liu atu a koe ke gahua, poko lautolu ne leveki tagata/fanau poke ne maeke ke lagomatai e tau fakaakoaga he haau a tau fanau.

**Puipui mo e Leveki:**

* Ka gagao a koe poke tama haau, nofo i kaina. Ko e tau fanau ka oatu he tau aoga moe tau aoga fakamahani kae gagao, to liliu ni a lautolu ke he tau kaina.
* Ko e tama kua fai gagao moua tuai ke he tino kua hataki atu ke nofo ke matutaki e tau fakaakoga ke he loto kaina
* Ua fakaoaga e tau puhala o fenoga auloa mo e falu tagata tuga e tau pasi poke tuleni kaeke kua gagao a koe poke haau a tama.

**Gahua auloa ke fakamamā haau a kavega:**

* Matutaki ke gahua mai i kaina moe fakaako i kaina kaeke kua maeke ia koe.
* Kaeke kua liu atu a koe ke gahua:
* Mailoga ke puipui mo e leveki fakamitaki haau a puipuiaga fufua ke aua ia neke tokologa lahi ne hahā i ai. Magaaho nai, kua maeke ia koe ke fakaatā ke o atu falu foki ke he puipuiaga fufua haau. Tuga a lautolu ne maeke ke lagomatai a koe kae liu atu a koe ke gahua, poko lautolu ne leveki tagata/fanau poke ne maeke ke lagomatai e tau fakaakoaga he haau a tau fanau.
* Fakaatā ni a lautolu e tau tagata ne maeke ke tumau ke puipui moe leveki a koe mo ia.

Kaeke kua maeke haau a tama ke finatu he aoga, kua lata he aoga ke fai fakaholoaga mautali. To matutaki atu e aoga:

* Ke fakailoa atu e aho ka hafagi ai e aoga poke aoga fakamahani
* Fakailoa koe fano mooli nakai e tama haau he aoga
* Fakailoa koe manako puhala nakai e tama ke hoko atu kehe aoga
* Fakailoa e tau magaaho ka taatu mo e lagaki e tama mai he aoga
* Huhū, kua lata nakai he tama ke uta e puha tuku kai haana ke he aoga poke falu a kai mamā.

**Kaeke kua fakafano e tama haau he aoga poke aoga fakamahani:**

* Mailoga lahi e mahuiga he Mahani fakameā
* Fakamanatu age ke he tama haau ke muitua kehe tau puhala moe tau mahani fakameā-

Fakamalolō ke holoholo e tau lima ke meā ti fakamomō ke momō, koho ke he ao tuli lima, aua neke aamo e tau mata poke foliga moe fakaaoga tumau e tau vai holoholoho lima pauaki.

* Fakamaama ke he tama haau to loga e tau puhala moe tau fakaholoaga fakameā he aoga mo loto foki he poko aoga.
* Fakatutala mo e tama haau e mahuiga ke nakai maeke ke foaki e tau mena kai poke tau lupo inu moe falu a tama he aoga.
* Kaeke kua huhū ke he tau tagata ne tui e tau pa mata, fakamaama ke he haau a tama, to fai fanau ka tui e tau pa mata nai he aoga. Fakalilifu a lautolu e tau fanau ne kua kitia ka tui e tau pa mata he nakai iloa koe poke ha lautolu a tau aga mo e mahani faka motu a ia ke tui e tau pa mata ke lagomatai aki e tau moko ke ua o fano.
* Kaeke kua oatu he hala ke he aoga poke aoga fakamahani:
* Fakamaama kehe tama haau e mahuiga ke muitua fakalahi ke tau poakiaga kua fakatoka kehe magaaho ka taatu a ia kehe aoga moe magaaho ka lagaki a ia mai he aoga.
* Kaeke ke taatu e koe e tama haau kehe aoga, fakamaama age ki ai kua fai hikiaga ti kua fano ni a ia tokotaha ki loto he fonua aoga.
* Kaeke kua lata, fakamaama ke he tama haau e kakano he 1 e mita he fakamamao mai a kaeke ka fakaaoga e tau pasi aoga.
* Koe tau tau aoga fakamahani moe tau aoga ikiiki to nakai tatai.
* Fakatutala moe tama haau hagaao ia kehe puipuiaga fufua he aoga moe fakamaama age ki ai to fai hiki e poko aoga haana ka fano ki a, nakai koe poko aoga haana ne fa mahani ki ai. To kehe e poko ka gahua a ia moe to moe falu a fanau kehe.
* To fai hikiaga e tau fakatokatokaaga i loto he poko aoga.
* To amanaki a lautolu he nonofo ni he taha ni e nofoaga he tau aho ka oatu a lautolu he aoga ( ti kaeke kua ai fano e tama haau he taha aho he aoga nakai maeke ha tama ke nofo he nofoaga he tama haau) Koe taute pehe nai ke mukamuka ke kumikumi e tau oaga moe tau fakafetuaiaga he tau fanau.
* Fakamaama ke he tama haau e tau hatakiaga mamafa ke lata mae tau puipuiaga fufua he aoga ke 1 e mita he fakamamao mai mo e taha tama foki. Fakatumau ke holoholo e tau lima, nofo ni he haana a puipuiaga fufua aoga moe nakai maeke ke lafi moe falu a puipuiaga fufua he aoga.
* Tumau ke fakavehā 2 e mita he mamao mai he tama tama nakai nofo i loto he puipuiaga fufua aoga he tama haau.
* Maeke agaia e tau fanau aoga ke matutaki kehe tau kupega hila moe haana a vahega ke matutaki e tau fakaakoaaga.
* To nakai fakaatā ha tama ke fefeua he tau fonua fefeua he tau fanau ikiiki (playground)
* Ko e hatakiaga 2 mita ke muitua ke oatu ke he tau fakaakoaga faofao tino poke tau magaaho okioki kai /okioki pelē mo e falu a tau feau sipote foki.

**Kaeke kua matutaki e tau fakaakoaga he haau a tama mai he loto kaina :**

* Ko e faiaoga he tama haau ka taute e tau fakaholoaga mo e lagomatai fakalahi ke he tau fakaakoaga nai. Tumau e matutakiaga moe faiaoga he haau a tama ke iloa e koe e tau fakaholoaga fakaako kua fakatokatoka ke lata mae tau aho takitaha poke faahi tapu katoa.
* Fakakia foki e puha pakafā tv Home Learning TV | Papa Kāinga TV schedules. Mailoga fakamitaki e tau magaaho ka fakakite ai e tau fakaholoaga ne fiafia e tama haau ki ai. Ko e channel tv nai nakai fai totogi (free to air) he TVNZ channel 2+1, pihia foki moe TVNZ on Demand, moe Sky Channel 502.
* Kaeke kua lata tonu, tauteute e tau fakaholoaga ke lata mae aho poke faahi tapu mo e haau a tama mo e magafaoa. Mailoga:
* E tau gahua kua lata tonu mo e maeke ke fakatoka ke taute he tau aho takitaha
* E tau fakaholoaga ke gahua tokotaha moe tau fakaholoaga moe magaaho ka fakafetui moe gahua auloa moe magafaoa he kaina.
* Tumau ke matutaki ke he faiaoga ha tama haau moe huhū age kaeke kua fai huhū a koe poke fai mena kua tupetupe ki ai.

**Ke lata mae tau mamatua moe tau tagata he magafaoa ne lagomatai e tau fakaakoaga he tau fanau:**

* Ha ha i ai e fakaholoaga Talanoa Ako ne kua fakatoka ki luga he leo taogo moe tau magaaho ka fakahoko ai.

<https://learningfromhome.govt.nz/pacific-communities/talanoa-ako-radio>

Fakamau hifo e tau tulā ka fakatoka e fakaholoaga nai he haau a vagahau motu. Maeke ke fanogonogo ka moua e app poke fanogogono he tau kupega hila ha 531PI poke onooono he live stream he tau fofofga pepa he tau atu motu he kautaha Pacific Media Network (PMN).

Manatu ke nonofo i kaina, mahani totonu ti felagomataiaki e tau gahua he kaina moe falu. Matutaki ke lagomatai e tau fakaakoaga he tau loto kaina, mena kua fahia a koe ki ai, ti tumau ke nonofo fakafehelaki.

Ko e 5 e miliona ha tatutolu he katoa. Omai ke fuhi ulu auloa ke gahua auloa he magaha tupetupe nai.

Kumi atu e kupega hila COVID-19 ke moua e tau fakamaamaaga he tau huhū moe tau tali ke maeke ke lagomatai a ko moe haau a tau fakaholoaga.

[Alert level 3 FAQs](https://education.govt.nz/covid-19/alert-level-3-faqs-for-schools-and-early-learning-centres)

<https://education.govt.nz/assets/COVID919-files/Alert-Level-3-FAQs-Vagahau-Niue.docx>

**Ha i ai e tau fakailoaaga fakalaulahi**

To matutaki e tau matakau gahua ha mautolu ke gahua moe puhala e tau lagomatai ke lata mae tau aoga takitaha mo e tau aoga fakamahani moe fakatonutonu e tau fakatokatokaaga gahua. Ha i ai foki e tau lagomatai ke lata mae tau mamatua moe tau tagata leveki he tau fanau moe tau fakailoagaa kua fakapuloa he tau leo taogo moe tau kupega hila.

Ko e laupepa nai he kupega hila Fakatufono COVID-19 moe kupega hila he Faahi Fakaako to fai hikiaga tumau kaeke kua fai fakailoaga mahuiga kua moua mai, ti fakamolemole fakakia tumau e tau kupega hila nai.

[Government Covid-19 website](file:///C%3A%5CUsers%5CPapasinM%5CAppData%5CLocal%5CMicrosoft%5CWindows%5CINetCache%5CContent.Outlook%5C5YCSXIW1%5Ccovid19.govt.nz)

[Ministry of Education Covid-19 page](http://education.govt.nz/covid-19/)